**ענף מד"ה אמ"ן- נאום רע"ן מד"ה**

**חג חנוכה דצמבר 2019**

בחרתי להביא לכן טקסט קצר שכתבה לכבוד חג החנוכה בחורה צעירה בשם הילה שריר שמתעסקת בטקסי מעבר נשיים מילדוּת לנערוּת מנערוּת לבגרוּת.

אני חושבת שהוא מתאים כדי לפתוח את המפגש הזה קודם כל כי הוא עוסק באור **ובכוחו של האור** בחיים שלנו **כבודדים וכקבוצות**, אבל גם כי הוא נכתב על ידי **אישה לנשים**, ולקראת האירוע הזה חשבתי שבסופו של יום אנחנו מדברות איתכן, בדרך כלל, דרך המקצוע והדיסציפלינה שלנו- כיועצות ארגוניות/ כפסיכולוגיות מיו או הערכה, ודרך התפקיד הארגוני שלנו – כמפקדות, ובמפגש הזה רציתי דווקא **לתת מקום ונוכחות** לתפקיד אחר בחיים של כולנו- להיותנו נשים. כן, להיבט **המגדרי.**

אני חושבת שאתן לומדות המון מאיתנו על המקצוע המד"הי והפוטנציאל שלו, על הצבא, אבל אתן גם לומדות מאיתנו, אולי לא בצורה ישירה או מודעת, גם על **נשיות, על אימהות, ועל החיבור בין אימהות ונשיות לקריירה- על מה שהחיבור הזה מאפשר ומה שפחות בעת הנוכחית.**

חשוב לי להגיד לכן במעמד הזה **שאנחנו גם לומדות מכן המון**. לפעמים, בלי שתשימו לב. לפעמים גם בלי שאנחנו שמות לב.

אנחנו לומדות מכן ודרככן על הדור ומאפייני הדור, על רכות, על התחלות חדשות, על עוצמה שלא בהכרח כרוכה בניסיון חיים אלא באופי,

אנחנו לומדות דרככן על **פוטנציאל אינסופי של התפתחות אישית** (הרבה פעמים אנחנו רואות מל העיניים איך נערה ביישנית וסמוקת לחיים במהירות שיא הופכת לאישה קטנה- נחושה ואסרטיבית), אתן מזכירות לנו דברים שלפעמים קצת שכחנו או שאנחנו כבר לא במגע איתם, והכי חשוב- אתן מלמדות אותנו על **חברות** ועל **הכוח של ביחד**.

אז רצינו שתדעו, שהיה לנו חשוב לעשות אירוע צנוע שמוקדש במיוחד לכן כדי להגיד לכן **תודה**.

גם אם זה אירוע קצת "תקוע", קצת מביך (הרי את ההורים הביולוגיים פחות רציתם להביא לכאן..), לא נורא.

היה לנו חשוב להראות לכן **שאתן חשובות** – **כל אחת בדרכה, וכולכן כקבוצה!**

**למערך מד"ה אמ"ן יש תפקיד קריטי ומשמעותי במחזור החיים של הפרט בארגון.**

**משלב הגיוס- ניסיון לבחור מכל המלש"בים שאנו מקבלים את המתאימים ביותר באמ"ן, ולעשות להם את ההשמה המוצלחת ביותר לתפקיד מסוים או למסלול, דרך מתן בסיס איתן ומקצועי למפקדים לקבל החלטות לגבי קידום מפקדים לדרג בכיר, החלטות שמשפיעות על הארגון בצורה מאוד מאוד רחבה ומשמעותית,**

**אנחנו עוזרות למפקדים לשכלל יכולות, להתחבר לתפקידם, להיות מפקדים טובים יותר, ולארגון- להיות ארגון טוב יותר, ללמוד על עצמו באומץ. את כל זה אנחנו עושים/ עושות כשאתן ברקע, נחוצות ביותר. אנחנו במיטבנו שאתן במיטבכן. בלעדיכן כל זה לא היה קורה.**

**ועכשיו לטקסט -**

טקס חנוכה, הוא טקס החזרת האור אל העולם. מנר אחד שמדליק נר שני, לנר אחד שמדליק שמונה, ויש כבר אור משמעותי מסביב לחנוכייה.

האור גדל, וכך גם האור בעולם גדל - ה 21 לדצמבר הוא היום הקצר ביותר, ואחריו הימים מתארכים.

אנו חיים בתקופה של מודעות רבה לסובב אותנו, איכות הסביבה ומצבו של הכדור שלנו, החיים שלנו משתנים בקצב מהיר, ולעיתים יש תחושה של חוסר ודאות לגבי העתיד.

הדבר שממנו אנו תמיד יכולים לשאוב כוח, וילווה אותנו במהלך ימי חיינו **הוא האור שלנו**.  **האור שלנו**, **הדבר הטוב שבתוכנו**, תמיד יהיה שם.

לעיתים האור הזה מרגיש קטן ומסכן, בקושי מחמם אותנו, ולעיתים הוא יוקד ובוער בעוצמה ומחמם אף את העומדים לידינו.

**חישבו על האור שלכם ישנם הרבה אנשים סביבנו, בכל מקום בו אנו נמצאים גם עכשיו, חדר מלא אנשים. כמה מהם אתם מכירים באמת? כמה מהם מכירים אתכם? כמה מהם מכירים את האור שלכם**? המשפחה שלכם, החברים שלכם – כמה הם מכירים, את הדבר המיוחד הזה, שיש בכם?

אין טעם להישאר לבד עם האור שלנו, הלהבה נהית מדולדלת, או עקרה גדולה מבחוץ, אך ריקה מבפנים. לעומת זאת, לאור הזה, יש פוטנציאל בעירה אינסופי כשהוא בא במגע עם אור אחר. לזה קוראים קשר.

**תנו לאור שלכם להראות, תנו לאור שלכם לחמם את מי שלידכם. בתמורה, תזכו למנה כפולה של אור כשמדובר בקבוצה – אחד ועוד אחד שווה יותר משניים.** חג אורים שמח! ואני אוסיף- גם שנה אזרחית טובה ומתוקה!!